Il-post oriġinali tad-difna tal-Gran Mastru Jean de la Valette fil-knisja tal-Vittorja ser jibqa’ imfakkar bi grada artistika li tpoġġiet fuq l-kripta fejn kien midfun La Vallette. Il-Knisja tal-Vitorja l-Belt inbniet propju mill-Gran Mastru Jean de la Valette bħala ringrazzjament lill-Madonna, tar-rebħa fuq it-Torok fl-Assedju l-Kbir tal-1565. Il-Gran Mastru la Valette kien kiteb fit-testment tiegħu li xtaq li jindifen f’din il-Knisja u meta miet tliet snin wara ndifen f’kripta f’din il-Knisja. Meta l-Kavallieri bnew il-Kon-Katidral ta’ San Ġwann, la Valette ittieħed mill-Knisja tal-Vitorja għall-Kon-Katidral. Bl-inizjattiva ta’ din l-art ħelwa, l-ewwel posta tad-difna tal-Gran Mastru la Valette ser jibqa’ imfakkar fi grada tal-ħadid li fuq il-kripta. Din l-Art Ħelwa ħadet f’idejha din il-Knisja fl-2011 u minn dakinhar bdiet taħdem biex tirrestawraha. Mil-lista twila ta’ xogħolijiet ta’ restawr li kien hemm bżonn, Din l-Art Ħelwa identifikat ukoll il-bżonn li jkun hemm grada għall-kripta ta’ fejn kien midfun La Valette. Minbarra l-grada fuq il-kripta, Din l-Art Ħelwa għaddejja b’xogħolijiet oħra fil-Knisja tal-Vitorja. Bħalissa qed isir xogħol tal-elettriku b’tali mod li ma jittaqqbux il-ħitan l-antiki tal-Knisja u restawr fuq il-pitturi ta’ Alessio Erardi fuq is-saqaf tal-Knisja. Is-Sibt li ġej din il-Knisja se tilqa’ fiha lill-EnKor għall-serata ta’ għanjiet tal-Milied.